รัฐบาลไทย-ข่าวทำเนียบรัฐบาล-จับกัง1  เตือนแรงงานต่างด้าว เร่งตรวจโควิด และจัดเก็บอัตลักษณ์ ก่อน 16 เมษา 64 หลังพบดำเนินการตรวจหาเชื้อโควิด-19 แล้วเพียงร้อยละ 3.9
วันพฤหัสบดีที่ 18 มีนาคม 2564
จับกัง1 เตือนแรงงานต่างด้าว เร่งตรวจโควิด และจัดเก็บอัตลักษณ์ ก่อน 16 เมษา 64 หลังพบดําเนินการตรวจหาเชื้อโควิด-19 แล้วเพียงร้อยละ 3.9
ก.แรงงาน เผย ตัวเลขแรงงานต่างด้าว 3 สัญชาติ ตามมติครม.วันที่ 29 ธันวาคม 2563 จัดเก็บอัตลักษณ์บุคคล (Biometrics) แล้ว ร้อยละ 32.07 ผ่านการตรวจหาเชื้อโควิด-19 แล้ว ร้อยละ 3.9 ได้รับอนุญาตทํางานแล้ว ร้อยละ 3.9 จากแรงงานต่างด้าวที่ลงทะเบียน 654,864 คน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า นายกรัฐมนตรี พล.อ.ประยุทธ์ จันทร์โอชา ในฐานะผู้นํารัฐบาล ให้ความสําคัญกับการบริหารจัดการการทํางานของแรงงานต่างด้าว ในสถานการณ์การแพร่ระบาดโรคโควิด-19 อย่างยิ่ง ได้กําชับให้กระทรวงแรงงานซึ่งมีหน้าที่ กํากับ ดูแล การจ้างแรงงานต่างด้าวให้เป็นไปอย่างถูกต้องตามกฎหมาย ตรวจสอบและรายงานความคืบหน้าอย่างต่อเนื่อง
“สํานักบริหารแรงงานต่างด้าว กรมการจัดหางาน รายงานผลการดําเนินงานตามมติคณะรัฐมนตรี วันที่ 29 ธันวาคม 2563 โดยข้อมูล ณ วันที่ 12 มีนาคม 2564 มีแรงงานต่างด้าวลงทะเบียนผ่านระบบออนไลน์ (15 ม.ค. – 13 ก.พ. 64) จํานวน 654,864 คน แยกเป็นแรงงานต่างด้าวสัญชาติกัมพูชา 203,679 คน ลาว 67,108 คน และเมียนมา 384,077 คน คนต่างด้าวได้รับอนุมัติบัญชีรายชื่อ จํานวน 599,201 คน หรือร้อยละ 91.5 จัดเก็บอัตลักษณ์บุคคล (Biometrics) จํานวน 209,985 คน หรือร้อยละ 32.07 ผ่านการตรวจหาเชื้อโควิด-19 จํานวน 25,546 คน หรือร้อยละ 3.9 และได้รับอนุญาตทํางาน (อนุมัติ บต.48) จํานวน 25,536 คน หรือร้อยละ 3.9 โดยขณะนี้ระยะเวลาที่กําหนดให้นายจ้าง/สถานประกอบการ พาแรงงานต่างด้าวไปจัดเก็บอัตลักษณ์บุคคล (Biometrics) และตรวจหาเชื้อโควิด-19 เหลืออีกเพียง 1 เดือนเท่านั้น ซึ่งหากไม่ดําเนินการให้เสร็จสิ้นก่อนวันที่ 16 เมษายน 2564 และดําเนินการต่อในขั้นตอนถัดไปตามระยะเวลาที่กําหนด จะทําให้มีสถานะเป็นแรงงานผิดกฎหมาย” รัฐมนตรีว่าการกระทรวงแรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า แรงงานต่างด้าวสัญชาติกัมพูชา ลาว และเมียนมา และผู้ติดตาม ตามมติคณะรัฐมนตรีเมื่อวันที่ 29 ธันวาคม พ.ศ. 2563 สามารถเข้ารับการตรวจโรคติดเชื้อไวรัสโคโรนา 2019 (COVID-19) กับสถานพยาบาลหรือหน่วยงานอื่นตามรายชื่อห้องปฏิบัติการเครือข่ายตรวจ SAR-CoV-2 ที่กรมวิทยาศาสตร์การแพทย์ประกาศ ซึ่งสถานพยาบาลหรือหน่วยงานอื่นดังกล่าวได้ทําข้อตกลงกับสถานพยาบาลที่ได้รับการขึ้นทะเบียนประกันสุขภาพแล้ว และในส่วนการดําเนินการอื่นเกี่ยวกับการตรวจสุขภาพและประกันสุขภาพ ให้เป็นไปตามประกาศกระทรวงสาธารณสุข เรื่อง การตรวจสุขภาพและประกันสุขภาพแรงงานต่างด้าวในช่วงสถานการณ์การแพร่ระบาดของโรคติดเชื้อไวรัสโคโรนา 2019 ระลอกใหม่ พ.ศ. 2564 ลงวันที่ 3 มีนาคม พ.ศ. 2564
“ กรมการจัดหางาน ขอย้ําเตือน คนต่างด้าวทั้งที่มีนายจ้าง และยังไม่มีนายจ้าง เร่งนัดหมายเข้ารับการตรวจคัดกรองโควิด – 19 และซื้อประกันสุขภาพกับสถานพยาบาลของรัฐ (เป็นระยะเวลา 2 ปี) พร้อมทั้งดําเนินการจัดเก็บอัตลักษณ์บุคคล (Biometrics) กับสํานักงานตรวจคนเข้าเมือง ให้เสร็จสิ้นภายในวันที่ 16 เมษายน 2564 โดยอย่ารอดําเนินการช่วงใกล้สิ้นสุดระยะเวลา เนื่องจากเดือนเมษายนมีวันหยุดตามเทศกาลสงกรานต์ติดต่อกันหลายวัน ซึ่งอาจทําให้นายจ้างและแรงงานต่างด้าวเองติดขัดหรือเกิดความไม่สะดวกในการดําเนินการ ทั้งนี้ ในส่วนการตรวจโรคต้องห้ามหากมีเหตุให้ดําเนินการไม่ทัน ภายในวันที่ 16 เมษายน 2564 ให้ไปดําเนินการให้แล้วเสร็จ ไม่เกินวันที่ 18 ตุลาคม 2564” อธิบดีกรมการจัดหางาน กล่าว
สามารถสอบถามขั้นตอนขอรับใบอนุญาตทํางานของคนต่างด้าว ได้ที่สํานักงานจัดหางานจังหวัด สํานักงานจัดหางานกรุงเทพมหานครพื้นที่ 1 – 10 หรือที่ไลน์ @Service_Workpermit หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694 ซึ่งมีการจัดล่ามในภาษากัมพูชา เมียนมา และอังกฤษ ให้บริการข้อมูลข่าวสาร และแนะนําวิธีการดําเนินการ